JAVNA USTANOVA

HISTORIJSKI ARHIV SARAJEVO

ALIPAŠINA 19

Broj: 02-2048-1/21

Sarajevo, 21.09.2021. godine

**Z A P I S N I K**

Četvrte sjednice užeg Stručnog kolegija održane 20. septembra 2021. godine sa početkom u 09:00 sati u prostoru direktorove kancelarije.

Sjednici prisustvuju:

1. Haris Zaimović, direktor
2. Almira Alibašić-Fideler, rukovodilac Odsjeka za naučno-istraživačku, izdavačku, kulturno-obrazovnu i propagandnu djelatnost
3. Džemila Čekić, sekretar i rukovodilac Odsjeka za opće pravne poslove i zaštitu građe izvan Arhiva
4. Admir Nezirović, rukovodilac Odsjeka za sređivanje i obradu arhivske građ
5. Saša Beltram, rukovodilac Odsjeka za smještaj, korištenje i tehničku zaštitu arhivske građe i knjižnog fonda.

Dnevni red :

1. Usvajanje Zapisnika sa prethodne sjednice.
2. Plan aktivnosti u narednom periodu.
3. Informacije u vezi priprema za tematsku sjednicu za kulturu u Skupštini KS.
4. Razno.

AD.1.

Direktor je otvorio sastanak i dao Zapisnik sa prethodnog na usvajanje. Zapisnik je jednoglasno usvojen.

AD.2.

Po drugoj tački dnevnog reda direktor je izložio planirane aktivnosti u narednom periodu: na osnovu ranije usvojenog Plana nabavki planira se ulaganje određenog iznosa sredstava na određene rekonstrukcije u depou u Čadordžinoj ulici. Trebala bi se uraditi zamjena prozora u prostorijama u kojima se najviše boravi, zamjena plinskih peći zbog njihove dotrajalosti, a bila je namjera da se uradi i djelimična rekonstrukcija kupatila/WC-a, zbog njihove dotrajalosti i neadekvatnosti, međutim ispostavilo se da bi to bio veliki zahvat zbog dotrajalosti instalacija. Direktor je rekao da bi to trebao još provjeriti, te onda donijeti konačan plan radova, u skladu sa finansijskim mogućnostima u ovom momentu. Također, u zgradi u Alipašinoj ulici biće urađena izmjena kancelarijskog namještaja u kancelarijama na zadnjem spratu.

Dalje je izvijestio da se, prema uputstvu ministra, reaktiviraju pregovori sa preduzećem “Zetra” oko ustupanja i adaptacije njihovog skladišnog prostora za potrebe depoa. Potrebno je uraditi procjenu troškova adaptacije, to predočiti ministru kako bi se poduzeli dalji koraci.

Direktor Zaimović je dalje informisao prisutne o predstojećem naučnom skupu koji će se održati u srijedu, 22. septembra, a u čijoj organizaciji učestvuje i Arhiv. Naziv naučnog skupa je: *Uloga i značaj Gazi Husrev-bega u historiji Bosne i Hercegovine*, a isti dan biće otvorena i izložba *Gazi Husrev-beg i njegovi hajrati – pola milenija u službi dobra.* Konferencija i izložba se pripremaju u okviru manifestacije *Dani Gazi Husrev-begovih hajrata*, a organizatori su i Gazi Husrev-begova biblioteka, Orijentalni institut i Institut za historiju.

Slijedeća informacija odnosila se na vijest da će direktor 23. septembra potpisati Ugovor o nastavku saradnje na izdavačkom projektu izrade i štampe narednih tomova izdanja: *Arhivska građa za historiju srednjovijekovne Bosne – Ispisi iz knjiga kancelarije Državnog arhiva u Dubrovniku 1341-1526 -*, u autorstvu Esada Kurtovića i u saradnji sa Bošnjačkim institutom i Institutom za historiju.

Još je direktor izvijestio prisutne o tome da je planirana saradnja sa MUP-om KS na sređivanju njihove građe otkazana nakon konsultacija sa resornim ministarstvom uslijed nemogućnosti potpisivanja ugovora o djelu sa ljudima iz Arhiva koji bi radili poslove sređivanja MUP-ove građe.

AD.3.

Direktor je izvijestio Kolegij da se planira tematska sjednica za kulturu Skupštine KS u oktobru ove godine, da se on za istu priprema, te da će težište njegovog izlaganja biti na nedostatku smještajnog prostora za Arhiv i kadrovske oslabljenosti i potrebe za novim zaposlenjima.

AD.4.

Pod ovom tačkom direktor je informisao Kolegij o pristiglom zahtjevu uposlenika Jasmina Turčala. Jasmin Turčalo obratio se Arhivu pismenim putem i u svom zahtjevu traži premještanje sa poslova u depou u Čadordžinoj ulici pravdajući to zdravstvenim razlozima (hladnoća, alergija na prašinu, PTSP). Nakon kraće diskusije, zaključeno je da Turčalo treba donijeti na uvid svoju medicinsku dokumentaciju, a da će dodatni razgovor sa njim obaviti direktor i nadležni rukovodilac. Inicijalni plan bi bio da se Turčalo premjesti na rad u biblioteku i na poslove digitalizacije, a također i da radi na sređivanju fondova.

Direktor je rekao da se uslijed pogoršanih epidemioloških prilika potrebno i dalje pridržavati svih epidemioloških mjera koje su ranije utvrđene (maska, distanca, pranje ruka, redovna dezinfekcija, zabrana ulaska trećim licima u objekat Arhiva, osim kontrolisanog ulaska stranaka koji podnose zahtjeve, ograničen i organizovan rad korisnika biblioteke).

Ovim je iscrpljen dnevni red sastanka.

Sastanak je završen u 10.00 sati.

U Sarajevu, 21.09.2021. godine

ZAPISNIK VODILA DIREKTOR

Almira Alibašić-Fideler Haris Zaimović